Sandra Elkasević

**Sandra Elkasević** (rođ. **Perković**) hrvatska je atletičarka i rekorderka te zemlje u bacanju diska. Bivša je olimpijska pobjednica (dvostruka uzastopna) i sedmerostruka uzastopna evropska prvakinja u toj disciplini te dvostruka svjetska prvakinja, uz dva srebra i bronzu.

Uspješnu juniorsku karijeru krunisala je osvajanjem zlatne medalje na EJP-u 2009, srušivši pritom i hrvatski rekord. Mjesec kasnije ušla je u finale Svjetskog prvenstva kao najmlađa u konkurenciji.

U svojoj prvoj seniorskoj sezoni osvojila je zlatnu medalju na EP-u 2010, postavši najmlađa evropska prvakinja u bacanju diska u historiji. Šestomjesečna suspenzija zbog dopinga nakon pozitivnog testa na zabranjeni psihostimulans udaljila ju je s takmičenja većinu sezone 2011, uključujući Svjetsko prvenstvo, ali vratila se u jakoj formi u 2012. i odbranila titulu na Evropskom prvenstvu.

Trener joj je Edis Elkasević, za koga se udala posljednjeg dana 2023, uzevši njegovo prezime. Svoj najbolji lični rezultat i državni rekord, 71,41 m, ostvarila je u julu 2017. na mitingu Galà dei Castelli u švicarskoj Bellinzoni. Nijedna diskašica nije bacila toliko dugo više od 25 godina (71,68 m – Xiao Yanling, Peking, 14. mart 1992).

Perković se bavila i politikom. Nakon parlamentarnih izbora 2015. postala je zastupnica u Hrvatskom saboru.

## Rane godine i juniorska karijera 
Počela se baviti atletikom u drugom razredu osnovne škole, a igrala je i košarku i odbojku.

Prvi uspjesi u bacanju diska došli su 2006.

Početkom 2009. doživjela je vrlo ozbiljan zastoj u karijeri nakon što su joj ljekari pogrešno dijagnosticirali upalu crvuljka. Njen hitac bio je najbolji na evropskim juniorskim prvenstvima u 20 godina, a razlika do drugoplasirane bila je 7 m i 33&nbsp;cm, najveća u historiji ovih prvenstava. Kasnije iste godine popravila je državni rekord na 62,79&nbsp;m.

Nakon uspješne sezone 2009. magazin *SPIKES* proglasio ju je jednom od "deset zvijezda u usponu koje treba pratiti u 2010", a dobila je i nagradu "Dražen Petrović" od Hrvatskog olimpijskog odbora za hrvatsku atletičarku koja najviše obećava za 2009. godinu.

## Seniorska karijera 
Na Hrvatskom zimskom bacačkom prvenstvu, održanom 6. marta 2010. u Splitu, Perković je uveliko popravila lični rekord na 66,85&nbsp;m, ostvarivši najbolji rezultat u svijetu u 2010. i nadmašivši najbolji rezultat u svijetu iz 2009 (66,40&nbsp;m), koji je ostvarila Li Yanfeng. Istog dana postavila je i lični rekord u bacanju kugle na otvorenom, bacivši hitac od 16,02&nbsp;m. Nastavila je sa dobrom formom osvojivši zlatnu medalju u kategoriji U-23 na Evropskom zimskom bacačkom kupu u Arlesu; njen pobjednički hitac (61,93&nbsp;m) bio bi dovoljan za srebrnu medalju u seniorskoj kategoriji.

U junu je osvojila zlatnu medalju i u bacanju diska i u bacanju kugle u 2. ligi Evropskog ekipnog prvenstva, pomogavši ekipi Hrvatske da izbori ulaz u 1. ligu za sezonu 2011.

Kulminacija njene dobre forme u 2010. desila se na Evropskom prvenstvu u Barceloni, gdje je osvojila zlatnu medalju. U kvalifikacijama se mučila i čak bila blizu eliminacije s obzirom na to da nije prebacila normu (60,00&nbsp;m), zauzevši tek 10. mjesto od 12 takmičarki koje su prošle u finale. Međutim, u finalu je odmah na startu bacila hitac koji ju je držao na drugom mjestu sve do posljednje serije, kad je bacila pobjednički hitac 64,67&nbsp;m, postavši najmlađa evropska prvakinja u bacanju diska ikad.

Na završnom mitingu prve sezone Dijamantne lige u Bruxellesu Perković je pobijedila s novim državnim rekordom (66,93&nbsp;m), a u ukupnom poretku Dijamantne lige zauzela je drugo mjesto, iza Yarelis Barrios. Nedugo nakon pobjede na Hanžekovićevom memorijalu u Zagrebu 1. septembra zaključila je sezonu osvojivši srebrnu medalju na Kontinentalnom kupu u Splitu. Evropska atletska asocijacija prepoznala je njen proboj u prvoj seniorskoj godini dodijelivši joj nagradu "Zvijezda u usponu".

U februaru 2011. pobijedila je na Hrvatskom zimskom bacačkom prvenstvu u Splitu i dodatno poboljšala državni rekord na 67,96&nbsp;m. Na istom takmičenju postavila je i državni rekord u bacanju kugle: 16,40&nbsp;m. Samo nekoliko dana kasnije doživjela je povredu leđa, zbog koje je morala propustiti Evropski zimski bacački kup u martu. Na takmičenja se vratila u maju pobjedom na mitingu Dijamantne lige u Šangaju.

### Suspenzija zbog dopinga 
U junu 2011. objavljeno je da je Perković pala na dva doping-testa izvršena u prethodnom mjesecu na mitinzima Dijamantne lige u Rimu i Šangaju. Bila je pozitivna na metilheksanamin, psihostimulans koji je Svjetska antidopinška agencija zabranila 2010. Perković je rekla da je bila pozitivna zbog "Nox Pumpa", američkog energetskog napitka koji je koristila bez znanja da sadrži zabranjene supstance. Nije zatražila analizu svog B-uzorka. U skladu s IAAF-ovim pravilima, poništeni su joj svi rezultati postignuti nakon njenog prvog pozitivnog testa, uključujući i rezultat 69,99&nbsp;m, postavljen 4. juna 2011. u Varaždinu, uprkos činjenici da je na tom takmičenju bila negativna na testu. Suspenzija je trajala do 7. decembra, spriječivši Perković da se takmiči u ostatku sezone 2011, uključujući i Svjetsko prvenstvo. popravila državni rekord na 68,24&nbsp;m na Zlatnom Grand Prixu Šangaja, zatim srušila rekord mitinga na Prefontaine Classicu početkom juna. Ispunivši olimpijsku A-normu od 62,00 m, kvalificirala se za Olimpijske igre 2012.

Na Evropskom prvenstvu u Helsinkiju njena glavna protivnica bila je Njemica Nadine Müller, svjetska viceprvakinja iz 2011. i vlasnica najboljeg hica sezone (68,89 m). Nakon uspješno odrađenih kvalifikacija, u finalu se našla u ozbiljnim problemima bacivši dva neispravna hica. Pod pritiskom, bacila je 67,62 m u 3. seriji, što se na kraju ispostavilo nedostižnim za Müller i ostale takmičarke i donijelo Perković odbranu titule evropske prvakinje.

Na OI 2012. osvojila je zlatnu medalju s novim državnim rekordom (69,11 m).

### 2013. 
Olimpijskom zlatu dodala je i titulu svjetske prvakinje na pobjedom na Svjetskom prvenstvu u Moskvi.

### 2014. 
U sezoni 2014. kompletirala je trostruku krunu na velikim takmičenjima pobijedivši na Evropskom prvenstvu u Zürichu s novim ličnim i državnim rekordom (71,08 m). Dvije sedmice kasnije, na istom stadionu u Zürichu, kompletirala je i sezonu Dijamantne lige novom pobjedom na isti dan kad je preminuo njen prvi trener, Ivan Ivančić.

### 2015. 
Na Svjetskom prvenstvu u Pekingu nastupala na Nacionalnom stadionu u Pekingu 24. i 25. augusta. U kvalifikacijama je bacila 64,51 m u drugoj seriji, što je bilo dovoljno za drugo mjesto. U finalu je Kubanka Denia Caballero već u prvoj seriji bacila 69,28 m, dok je Perković prestupila. To je ponovila u trećoj i petoj seriji, a u posljednjoj je seriji bacila 67,39 m i time osvojila srebrnu medalju. Dana 8. septembra nastupila je na 65. Hanžekovićevom memorijalu u Zagrebu, gdje je pred domaćom publikom potpuno opravdala status najbolje bacačice diska. Dvaput je rušila rekord mitinga, koji je prije držala Gia Lewis Smallwood (66,29 m) da bi u posljednjoj seriji bacila 69,88 m, čime je za 3 m oborila rekord mitinga.

### 2016. 
I sezona 2016. bila je trijumfalna za Perković. Pobijedila je na svim mitinzima Dijamantne lige na kojima je nastupila i još jednom uvjerljivo osvojila prvo mjesto u ukupnom poretku svoje discipline. Također je četvrti put uzastopno postala evropska prvakinja pobijedivši na Evropskom prvenstvu u Amsterdamu da bi sve okrunila na Olimpijskim igrama u Rio de Janeiru odbranivši zlatnu medalju iz Londona, i to samo jednim ispravnim hicem, u trećoj seriji, nakon dva prestupa.

### 2017. 
U ovoj sezoni vratila se na svjetski tron deklasiravši konkurenciju na Svjetskom prvenstvu u Londonu. U Dijamantnoj ligi nastupila je na četiri mitinga i ostvarila tri pobjede i jedno drugo mjesto. Jedini poraz, prvi nakon 36 uzastopnih pobjeda, doživjela je od Kubanke Yaimé Pérez u Stockholmu.

## Lični život 
Perković je pobožna rimokatolkinja. Tečno govori engleski i ima osnovno razumijevanje italijanskog.

## Politička karijera 
Bila je kandidatkinja na parlamentarnim izborima 2015, predstavljajući socijaldemokratsku stranku Milan Bandić 365 - stranka rada i solidarnosti kao druga na stranačkoj listi za 2. izbornu jedinicu. Ta stranka osvojila je jedno zastupničko mjesto iz te izborne jedinice, ali s obzirom na to da nosilac liste, koji je bio gradonačelnik Zagreba, sam Milan Bandić, nije preuzeo svoj mandat uslijed nekompatibilnosti pozicija gradonačelnika i saborskog zastupnika, Perković je postala zastupnica u Hrvatskom saboru i položila zakletvu na prvoj sjednici novog saziva. Međutim, nije učestvovala u radu Sabora jer nije prisustvovala nijednoj sjednici osim prve, konstituirajuće. Njen mandat istekao je 15. jula 2016. samoraspuštanjem Sabora, koje je dovelo do održavanja vanrednih parlamentarnih izbora. Tokom mandata Perković je bila članica Odbora za porodicu, mlade i sport.

## Rezultati 
[mini|desno|250px|Dodjela medalja u ženskom disku na [OI 2012.]]

## Reference 
## Vanjski linkovi 
* Profil na *IAAF.org*

Kategorija:Rođeni 1990.
Kategorija:Živi ljudi
Kategorija:Biografije, Zagreb
Kategorija:Hrvatski bacači diska
Kategorija:Hrvatski bacači kugle
Kategorija:Hrvatski olimpijci u atletici
Kategorija:Dobitnici Nagrade "Franjo Bučar"
Kategorija:Sportisti na SP u atletici (Hrvatska)
Kategorija:Atletičari na Ljetnim olimpijskim igrama 2012.
Kategorija:Atletičari na Ljetnim olimpijskim igrama 2016.
Kategorija:Atletičari na Ljetnim olimpijskim igrama 2020.
Kategorija:Atletičari na Ljetnim olimpijskim igrama 2024.
Kategorija:Osvajači zlatne medalje na Olimpijskim igrama (Hrvatska)
Kategorija:Osvajači bronzane medalje na Olimpijskim igrama (Hrvatska)